Parys-boere: Hof sê vandag oor ontslag-aansoekKapt. Henk Prinsloo en Cor Loggenberg in die hof (18 Mei 2017). Foto: Maroela Media Kapt. Henk Prinsloo, een van die beskuldigdes in die opspraakwekkende moordverhoor teen ses mans van die Parys-distrik in die Vrystaat, sal vandag hoor of die verdediging se aansoek om ontslag van alle aanklagte teen hom suksesvol was. Prinsloo word saam met Anton Loggenberg, Cor Loggenberg, Boeta van der Westhuizen, Loedie van der Westhuizen en Miela Janse van Vuuren aangekla van die moord op Samuel Tjixa en Simon Jubeba. Die staat beweer die ses beskuldigdes was deel van ŉ groep boere in die gemeenskap wat op 6 Januarie 2016 vir Tjixa en Jubeba op die plaas Swartklip aangekeer en so erg aangerand het dat hulle later in die hospitaal aan hul beserings beswyk het. Die verdediging beweer Tjixa en Jubeba het die betrokke dag vir Loedie van der Westhuizen sr. op sy plaas Biesiesbult aangeval en daarna van die toneel probeer vlug. Die verhoor het reeds in Mei verlede jaar in die rondgaande hof in Parys begin met talle getuies wat al in die getuiebank was, onder meer boere van die distrik wat glo by die aankeer en aanranding van die verdagtes betrokke was, maar nou as art. 204-getuies vir die staat getuig. Parys Gazette berig die staat se laaste getuie, Tim Direko, ŉ plaasvoorman, was verlede week in die getuiebank waar hy getuig het oor Prinsloo se rol in die beweerde aanrandings. Mbuzeni Xhalisa, ŉ kollega van Direko, het ook verlede week oor Prinsloo se aksies op die toneel getuig, terwyl Ockert van Zyl, ŉ boer in die Parys-gemeenskap, reeds verlede jaar beweer het Prinsloo het op die toneel ŉ skokstok teen een van die oorledenes se geslagsdele gedruk. Die staat het Donderdag sy saak gesluit. Volgens Parys Gazette het adv. Koenie Pieterse vir die verdediging daarna aangedui dat hy ŉ aansoek om ontslag op die aanklag van moord, asook enige ander aanklagte wat uit die voorval kan spruit, ten opsigte van Prinsloo wil indien. Volgens Pieterse het die staat nie voldoende bewyse voor die hof gebring om Prinsloo se aandeel in die moord op die twee oorledenes of selfs net aanranding te bewys nie. Pieterse het aangevoer daar is geen bewyse dat Prinsloo die bedoeling gehad het om enige misdryf te pleeg of onwettig op te tree nie. Die ses beskuldigdes in Mei 2017 in die hof. Van links is Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren. Voor staan Hannes Grimbeek, ‘n lid van die verdediging se regspan. Foto: Maroela Media Pieterse het verder daarop gewys dat daar nie betwis kan word dat die skokfunksie van die skoktoestel wat Prinsloo op die toneel gebruik het nie gewerk het nie. Ockert, Direko en Xhalisa het almal aangevoer dat hulle nie die kenmerkende geluid wat ŉ skoktoestel maak die aand op die toneel gehoor het toe Prinsloo die apparaat gebruik het nie. Prinsloo het vroeër aangevoer dat hy slegs die skokstok in Jubeba, wat bewusteloos was, se sy gedruk het om reaksie uit hom te kry, maar dat die skokfunksie nie gewerk het nie omdat die battery pap was. Die toestel is as bewysstuk by die hof ingedien. Pieterse het verder gesê dit is ook duidelik dat Prinsloo eers later op die toneel gekom het nadat die mans reeds aangerand was en dat Jubeba en Tjixa toe reeds agterop Anton se bakkie gelê het. Hy het benadruk dat Van Zyl, Direko en Xhalisa hulself met verskeie aspekte in hul getuienis weerspreek het. Die staat het op sy beurt aangevoer daar is genoeg bewyse dat Prinsloo wel op die toneel was en die feit dat Prinsloo erken hy het vir Jubeba met die skokapparaat in sy sy gedruk, dui op aanranding. Volgens die staat is dit irrelevant of die skokfunksie van die apparaat gewerk het of nie. Die staat het ook beklemtoon dat daar getuig is Boeta van der Westhuizen het een van die oorledenes met ŉ waaierband “getik” in die teenwoordigheid van Prinsloo wat as polisiebeampte op die toneel was en dat daar getuig is Prinsloo het niks gedoen om die aanranding te probeer stopsit nie. Regter Corné van Zyl het gesê sy sal vandag om 10:00 uitspraak lewer oor Prinsloo se ontslagaansoek. Die verhoor duur nog vir die res van die week voort. Lees alle vorige berigte oor die Parys-boere op Maroela Media. *Inligting in berig met vergunning van Parys Gazette.